Den meget omdiskuterede motorvejsforbindelse over Egholm bliver nu en realitet. Det blev et flertal i Folketinget enige om søndag aften, da en ny trafikaftale faldt på plads. Ifølge Aalborgs borgmester, Thomas Kastrup-Larsen, påbegynder anlægsarbejdet i 2025,  og den nye Egholmforbindelse forventes at stå klar i 2032. I den nye milliardaftale er der afsat syv milliarder kroner til den 3. Limfjordsforbindelse. En væsentlig opgradering af den kollektive trafik Med i aftalen om en ny infrastrukturplan er også en ny plusbusrute i Aalborg. Ruten skal køre fra Bouet via Stigsborg Brygge, Limfjordsbroen, Boulevarden og Hobrovej for til sidst at ende i Svenstrup, og det bliver ifølge borgmesteren en væsentlig opgradering af den kollektive trafik i Aalborg. Den nye rute bliver Aalborgs anden plusbusrute. Derudover sættes der penge af til støjreduktion langs motorvej E45 mellem Universitetsboulevarden og Øster Uttrup Vej. Største infrstrukturaftale nogensinde På et pressemøde i Finansministeriet mandag formiddag fortalte en glad finansminister om den nye, omfattende trafikaftale. Aftalen handler i hovedtræk om at mindske trængsel i trafikken, styrke den kollektive transport og om at reduce trafikstøj. Aftalen er den største infrastrukturaftale, der nogensinde er lavet, og den gælder frem til 2035. - Denne aftale kommer til at binde Danmark sammen på en langt stærkere måde. By og land, øst og vest, siger finansminister Nicolai Wammen (S).

Referat:
Nordjyderne får en 3. Limfjordsforbindelse, der går over øen Egholm. Det har et flertal i Folketinget besluttet med en ny trafikaftale.